Lederen af Nordjysk Fødevareoverskud var oppe i det røde felt, da vi her på TV2 Nord fortalte, at 10.000 feltrationer lørdag ville blive delt ud på stranden i Blokhus – og mange andre troede også på aprilsnarren.

Fredag - den 1. april - kunne vi her på TV2 Nord fortælle om tonsvis af fødevarer fra en FN-mission i Afrika, der var blevet i overskud, og skulle have været delt ud til nordjyderne på stranden i Blokhus ved middagstid lørdag. Tre Hercules-fly med 10.000 feltrationer ville lande på stranden, og de lækre sager ville blive delt ud kvit og frit, da holdbarhedsdatoen udløber til september. Men det VAR en aprilsnar, og en af mange nordjyder, der faldt pladask i, var lederen af Nordjysk Fødevareoverskud, Bente Schjødt, som nærmest fik et mindre chok, da hun så nyheden. - Først begyndt mit hjerte at hamre helt vildt, og så tænkte jeg, at det kan ikke passe. Det er jo fuldstændig vanvittigt. Vi står her og mangler mad, siger Bente Schjødt dagen derpå. Hun sendte fluks en mail til journalist på TV2 Nord Jesper Bo Winther, hvor hun undrede sig over, at overskydende mad fra operationen i Mali skulle gives til tilfældige borgere i stedet for til organisationer, der normalt beskæftiger sig med at give mad til udsatte borgere. Men det var ikke gjort med en mail til TV2 Nord. Bente Schjødt forsøgte også at få fat i Forsvaret. For Nordjysk Fødevareoverskud henter overskudsmad fra for eksempel supermarkeder og fordeler det så til socialt sårbare, så en hel masse feltrationer ville kunne gøre gavn, tænkte Bente Schjødt. - Så fik jeg et telefonnummer på oversergenten, der sad i møde, og lagde en besked – så han har nok været ved at dø af grin, siger Bente Schjødt. Men oversergenten ringede tilbage og spurgte Bente Schjødt, om hun havde set på datoen. - Og så sagde jeg – 1. april – nå, ja, siger Bente Schjødt med et grin. Mange kiggede forgæves efter Hercules-fly Men hun var langt fra den eneste, der var hoppet på aprilsnarren. For på stranden i Blokhus var der lørdag mange mennesker, som var klar til at tage imod de tre Hercules-fly og ikke mindst for at få fingre i feltrationerne. De kiggede dog forgæves, og journalist Jesper Bo Winther måtte fortælle de fremmødte, at der var tale om en aprilsnar - og tilsyneladende blev det taget imod med godt humør - også selv om nogle var kommet langvejs fra. Se indslaget fra stranden i Blokhus, hvor adskillige havde taget opstilling for at se de tre Hercules-fly med feltrationer: